b'\n_START_ARTICLE_\nJ\xc3\xa6rh\xc3\xb8ns\n_START_SECTION_\nKjennetegn ved J\xc3\xa6rh\xc3\xb8ns\n_START_PARAGRAPH_\nJ\xc3\xa6rh\xc3\xb8ns tilh\xc3\xb8rer de lette h\xc3\xb8nserasene. Hanen veier omtrent 2 kg og h\xc3\xb8na veier omtrent 1,75 kg. Fj\xc3\xa6rdrakten finnes i to varianter: M\xc3\xb8rke J\xc3\xa6rh\xc3\xb8ns (MJ) og Lyse J\xc3\xa6rh\xc3\xb8ns (LJ). Begge variantene har lysebrune fj\xc3\xa6r rundt hals og hode, med m\xc3\xb8rk skifergr\xc3\xa5 stripet eller spraglet fj\xc3\xb8rdrakt p\xc3\xa5 rygg, bryst, vinger og halefj\xc3\xa6r. Forskjellen er at MJ er stripet skifergr\xc3\xa5 og m\xc3\xb8rkegr\xc3\xa5 p\xc3\xa5 dunen p\xc3\xa5 bak-/undersiden av kroppen, mens LJ har lysebrun dun p\xc3\xa5 dette stedet. Hanene er hovedsakelig hvite i fj\xc3\xb8rdrakten i begge varianter, med noe brunt p\xc3\xa5 ryggen hos haner av MJ._NEWLINE_Skallfargen p\xc3\xa5 eggene er hvit hos LJ, og kremfarget hos MJ. Eggene veier omtrent 55 gram (lavere eggvekt for unge h\xc3\xb8ns; h\xc3\xb8yere for eldre h\xc3\xb8ns) \xe2\x80\x93 alts\xc3\xa5 relativt store egg i forhold til kroppsvekten. J\xc3\xa6rh\xc3\xb8ns har kj\xc3\xb8nnsvisende kyllinger som dagsgamle og de begynner \xc3\xa5 verpe ved ca. 5 m\xc3\xa5neders alder, og verper rundt 160 egg i \xc3\xa5ret.\n_START_SECTION_\nAdferd og instinkter\n_START_PARAGRAPH_\nJ\xc3\xa6rh\xc3\xb8ns er en kvikk og \xc3\xa5rv\xc3\xa5ken rase. De er ofte nerv\xc3\xb8se rundt mennesker, og det er vanskelig \xc3\xa5 f\xc3\xa5 dem h\xc3\xa5ndtamme (i motsetning til dvergh\xc3\xb8ns og mellomtunge raser). J\xc3\xa6rh\xc3\xb8ns er sv\xc3\xa6rt ivrig f\xc3\xb4rs\xc3\xb8kende, og i sommerhalv\xc3\xa5ret kan de finne mesteparten av sin egen f\xc3\xb8de selv. De verper imidlertid mye bedre hvis de f\xc3\xa5r tilskudd av helkorn, f eks havre og hvete, evt havre og bygg. I vinterhalv\xc3\xa5ret b\xc3\xb8r de f\xc3\xa5 kraftf\xc3\xb4r med vitamin- og mineraltilskudd._NEWLINE_Instinktet for ruging er helt bortfalt i dagens J\xc3\xa6rh\xc3\xb8ns; det ble sannsynlig avlet bort en gang i f\xc3\xb8rste halvdel av 1900-tallet._NEWLINE_I likhet med andre lette h\xc3\xb8nseraser er J\xc3\xa6rh\xc3\xb8ns flinke til \xc3\xa5 fly. J\xc3\xa6rh\xc3\xb8ns tar seg lett opp p\xc3\xa5 vagler to meter over bakken. En skremt h\xc3\xb8ne kan ta 10 til 20 meters horisontal flukt. Det er med andre ord en kostbar rase \xc3\xa5 gjerde inn, sammenlignet med f eks dvergh\xc3\xb8ns eller mellomtunge raser.'